Jabuli 103
Pak pi mar pa Rwot
1Pwo Rwot, in tipona;
kwona ducu myero opak
nyiŋ Rwot maleŋ!
2Pwo Rwot, in tipona;
wii pe myero owil i kom mot ducu mabeco ma en omiyi.
3En ma weko balla ducu,
en bene ma caŋo two ducu ki i koma.
4En olaro kwona omiyo pe adonyo i bur,
oketo mar mere ma pe lokke kacel ki kicane i koma;
5en miya jami mabeco pi kare me kwona ducu,
kun roco tekona kare ki kare macalo pa ocur.
6Rwot ŋolo kop kakare dok maromrom,
ŋolo bene kop pa jo ma giunogi atir.
7En otuco yubbe woko ducu bot Moses,
omiyo jo Icrael guneno tic me aura ma en otiyo.
8-Rwot lakica dok maro dano,
kiniga pe make oyot, mar mere ma pe lokke dwoŋ.
9En pe bibedo ka jukowa kun juyowa kare ducu,
kinigane bene pe ri nakanaka.
10En pe timowa kun poro bal ma watimo,
dok pe culo kwor i komwa kun poro kit roc ducu ma watimo.
11Kit macalo polo tye malo i wi lobo,
mar mere ma pe lokke bene dit kit
meno bot jo ma lwore.
12Kit macalo tuŋ wokceŋ tye bor kwede ki tuŋ potocen-ni,
en kwanyo balwa woko ducu ki i komwa cwalo ka mabor kit meno.
13Macalo wegi litino bedo ki kica i kom litinogi,
Rwot bene kica mako kit meno i kom jo ma lwore.
14En ŋeyo kit gin ma ecweyowa kwede;
en po ni wan apwa mamwa.
15Nino me kwo pa dano obedo calo lum;
en lot, turu macalo ature ma tye i okaŋ.
16Yamo kodo yeŋo, ci rwenyo woko liweŋ,
kabedo ma en ocuŋ iye-ni doŋ pe bineye matwal.
17Ento mar pa Rwot ma pe lokke bedo nakanaka pi jo ma wore,
dok berre bedo nakanaka bot jo me yalwak ducu,
18bot jo ma gwoko gicikkene,
ma gipo pi tiyo gin ma en ociko.
19Rwot ocibo komkerre i polo;
en kabaka ma loyo ducu.
20Wupak Rwot, wun lumalaika matek,
ma wulubo cikke,
kun wuwinyo lok ducu ma en waco botwu!
21Wupak Rwot, wun lwak me monnye ducu ma wutye i polo,
wun luticce ma wutiyo gin ma en mito!
22Wupak Rwot, wun ginaketane ducu,
i kabedo ducu ma en loyo!
Pwo Rwot, in tipona!